Beşikçi: 'Kurd, kurdî û Kurdistan di xetereyê de ye' - Sputnik Kurdistan\n15:56 30.09.2015 (Hat nûjenkirin 16:22 06.10.2015) Lînkê kurt\nDi vê dawiyê de civaknasê tirk Ismail Beşikçi li ser malpera weqfa xwe nivîsarek nivîsî, ‘rêvebiriya cewherî' nirxand û bal kişande ser girîngiya zimanê kurdî.\nNavenda Nûçeyan — Beşikçi di nivîsa xwe de bal kişand ser ragihandina HDPê ya ‘rêvebiriya cewherî' û girtina hevşaredarên ku ev pêngav avêtine.\nBeşikçi bi awayekî berfireh li ser bikaranîna zimanê kurdî rawestiya û got ku divê siyasetmedarên kurd di her asta jiyana xwe de zimanê kurdî bi kar bînin û ji bo vê ramana xwe ji cîhanê gelek numûne pêşkêş kirin. Herwiha nivîskarî siyasetmedarên kurd ji ber bikaranîna zimanê tirkî rexne kir û di dawiya axaftina xwe de çavdêriyeke xwe wiha vegot:\n'Werin em di nava kolanên Amed, Wan, Mûş, Bedlîs û bajarên din ên kurdan bigerin. Em li kolanan û li pêş malan zarokan temaşe bikin û binêrin bê ka kîjan zimanî bi kar tînin. Heke ev ziman ne kurdî be, wisan e kurdî û Kurdistan di xetereyeke mezin de ye. Mezinên kurdan ên 50, 60 — 70 salî li qehwexane û malên xwe, li kolan û pêşberî malên xwe bi kurdî biaxivin tiştekî erênî ye; lêbelê zarok pêşeroja gel in. Heke zarok bi kurdî nexwînin û nenivîsin ev pirsgirêkeke mezin e. Ev pirsgirêk divê ji aliyê partiyên siyasî, saziyên civaka sîvîl û şaredariyên kurdan ve demildest bê çareserkirin.'\nkurdî, Kurdistan, Kurd, Weqfa Îsmaîl Bêşîkçî, Îsmaîl Beşîkçî, Tirkiye